সব্যসাচী চক্রবর্তী (অভিনেতা) 
আবার ক্ষমতায় আসার পর সরকারের কাছে আমার নতুন করে চাওয়ার কিছু নেই। কারণ, গত পাঁচ বছরে ইন্ডাস্ট্রির ভালই হয়েছে! নতুন আউটডোর শ্যুটিং লোকেশন তৈরি কিংবা ফিল্ম সিটির উদ্যোগ— কাজ তো হচ্ছে! বাংলা ছবির বাজার খুব সীমিত। তাই বিনোদন করের ব্যাপারটায় একটু নজর দেওয়া দরকার। তবে মমতা বন্দ্যোপাধ্যায় উদার মনে শিল্পীদের যে হারে পুরস্কার দিচ্ছেন, এতটা প্রয়োজন নেই! উনি আমাকে এতগুলো পুরস্কার দিয়েছেন, আমি তো ওগুলোর যোগ্যও নই! আমি দ্বিজেন মুখোপাধ্যায়ের নখের যোগ্য নই, কিন্তু আমরা দু’জনে একই ধরনের পুরস্কার পেয়েছি। পুরস্কারের জন্য অর্থব্যয় না করে, সেটা ইন্ডাস্ট্রির অন্যান্য খাতে খরচ করা যেতে পারে। ফেডারেশনের (ফেডারেশন অফ সিনে টেকনিশিয়ান্স অ্যান্ড ওয়ার্কার্স অফ ইস্টার্ন ইন্ডিয়া) কাজ হল, সিনে-কর্মীরা কাজ পাচ্ছে কি না, সেটা দেখা। সেদিক থেকে, ফেডারেশনের অবস্থান সঠিক। কিন্তু লোকেশনে ইউনিট বসে রয়েছে, অথচ শ্যুটিং করতে দেওয়া হচ্ছে না— এটাও হয় না! এতজনকে কাজে নিতেই হবে, এই জোর খাটানোটাও ঠিক নয়। এই বিষয়টাগুলো সম্পর্কে নতুন সরকারকে একটু সতর্ক থাকবে হবে।


শিবপ্রসাদ মুখোপাধ্যায় (পরিচালক)
বেশ কিছু বিষয় আছে যেগুলোর ক্ষেত্রে অবিলম্বে ব্যবস্থা নেওয়া উচিত। সরকার যদি ইন্ডাস্ট্রি বাঁচাতে চায়, তাহলে পাইরেসি আটকানোর ক্ষেত্রে তৎপর হতেই হবে। বন্ধ সিনেমা হল চালু করার ব্যবস্থা নিতে হবে। সিনেমা হল ভেঙে শপিং মল বা বিয়েবাড়ি হচ্ছে! এটা আইন করে বন্ধ করা দরকার। যা-ই তৈরি হোক না কেন সেখানে একটা সিনেমা হল’এর ব্যবস্থা রাখতেই হবে। মরাঠি ইন্ডাস্ট্রির মডেল অনুসরণ করা উচিত আমাদের। সরকারকে আইন করে প্রাইম টাইমে সব হল’এ বাংলা ছবি চালানোর ব্যবস্থা করতে হবে। আরেকটা সমস্যা দিনে দিনে বাড়ছে। সেটা ফেডারেশনের জুলুমবাজি। বিদেশে শিল্পী, টেকনিশিয়ান নিয়ে যাওয়ার ক্ষেত্রে নানা রকম সমস্যা তৈরি হচ্ছে। প্রযোজক-শিল্পী-টেকনিশিয়ান সকলের সুরাহা হয়, এমনভাবে ফেডারেশনের কাজ করা উচিত। তৃণমূল সরকার অনেকগুলো ফিল্মসিটির প্রস্তাবনা করেছিল। আশা করব, সেগুলো এবার বাস্তবায়িত করার 
চেষ্টা করবে তারা।

 
সুদীপ্তা চক্রবর্তী (অভিনেত্রী)
ধরে নিতে হবে, আগামী পাঁচ বছর এই সরকার আমাদের রাজ্যের অভিভাবক। এবার অভিভাবক যদি দায়িত্বজ্ঞানহীন হন, সন্তানদের তো দুর্দশা হবেই! তাই সব স্তরের নেতাদের একটু দায়িত্ববান হওয়া প্রয়োজন। সারাদিন সংবাদমাধ্যমে তাঁদের যে বাচনভঙ্গি, ভাষা, বডি ল্যাংগোয়েজ দেখি, তাতে খুব নিম্ন রুচির পরিচয় মেলে। সংযমী হওয়াটাও দরকার। পাঁচ লাখ টাকা দেখলেই নিয়ে নিলাম, এমনটা না হওয়াই বাঞ্ছনীয়! আর গরিব মানুষকে রেশন না দেওয়া, একশো দিনের কাজ না দেওয়া, বস্তি পুড়িয়ে দেওয়ার ভয় দেখিয়ে ভোট দেওয়ানোটা এবার বন্ধ হোক। তাছাড়া অনেক শিল্পীই রয়েছেন, যাঁরা সারাজীবনে কাজ ছাড়া আর কিছু করেননি। যে টাকা পেয়েছেন, তাতে সঞ্চয়ও করে উঠতে পারেননি। যে শিল্পীরা ইন্ডাস্ট্রি শাসন করছেন, পুরস্কারের টাকায় তাঁদের পকেট ভারী না করে সেই অর্থটাই তো এই দুঃস্থ শিল্পীদের সন্ধান করে দেওয়া যায়! ইন্ডাস্ট্রির উপর থেকে রাজনীতির ছায়াটাও সরানো দরকার। কথায় কথায় শ্যুটিং বন্ধ করে দেব, শাসকদলের ঘনিষ্ঠ টেকনিশিয়ান না হলে কাজ পাবেন না— এটা খুব দুঃখের। প্রচুর টেকনিশিয়ানের সঙ্গে কথা বলে দেখেছি, তাঁরা কতটা চাপে রয়েছেন। দিস ইজ ইনসেন!

হিমাংশু ধানুকা (প্রযোজক)
মমতা বন্দ্যোপাধ্যায়ের থেকে আমার অনেক আশা। উনি মেজরিটি নিয়ে আবার সরকারে এসেছেন। ইন্ডাস্ট্রির জন্য অনেক কাজই বাকি। আমাদের হল’এর সমস্যাগুলোর সমাধান এবার করা উচিত। বন্ধ হয়ে যাওয়া সিঙ্গল স্ক্রিন যেমন খুলতে হবে, তেমন আরও বেশি মাল্টিপ্লেক্স চালু করতে হবে। বাজার না বাড়লে ইন্ডাস্ট্রি চলবে না। আর সকলকে মিলেমিশে কাজ করতে হবে। সকলে যাতে সমান কাজের সুযোগ পায়, সেটা সরকারকেই দেখতে হবে। ফেডারেশন যেগুলো করছে সেখানে দিদির সরাসরি হস্তক্ষেপ দরকার। দিদি যদি ব্যক্তিগতভাবে উদ্যোগ নেন, তাহলে টলিউডের সব সমস্যারই সমাধান সম্ভব।

 
পাওলি দাম (অভিনেত্রী)
পরিকাঠামোগত দিক থেকে বেশ কিছু সমস্যা আছে। সিঙ্গল স্ক্রিন বন্ধ হয়ে যাওয়া ঠেকানোর জন্য এবার সরকারি পর্যায়েই উদ্যোগ দরকার। জেলায় হল’এর সংখ্যা ক্রমশ কমছে। এটা আশঙ্কার! সরকার ব্যবস্থা না নিলে কে নেবে? স্টুডিওগুলোর অবস্থাও ভাল নয়। এসি ফ্লোর ভীষণ জরুরি। যাঁরা ছোট পরদায় অভিনয় করেন, তাঁদের পক্ষে এই গরমে কাজ করা অসম্ভব হয়ে পড়ছে। বাংলা ইন্ডাস্ট্রি যে সমস্যায় ভুগছে কিছু বছর আগে মরাঠি ইন্ডাস্ট্রিতে সেগুলো ছিল। ওরা কিন্তু ঘুরে দাঁড়িয়েছে। মহারাষ্ট্রে প্রাইম টাইমে শুধু মরাঠি ছবিই চলে। এখানে নতুন রিলিজ করা ছবিগুলো যদি অন্তত দু’সপ্তাহও প্রাইম টাইমে চালানো যায়, তাহলেই ভাল ব্যবসা হবে। সরকারি তরফে ছবি তৈরির জন্য সাবসি়ডির ব্যবস্থা থাকা দরকার। এমন অনেক বিষয় আছে, যেগুলো নিয়ে ছবি করতে প্রযোজকেরা উৎসাহী হন না। সাবসিডি থাকলে পরীক্ষা-নিরীক্ষা চালানো যায়। আমাদের বাংলায় ভাল ছবি তৈরি হচ্ছে। কিন্তু শুধুমাত্র পরিকাঠামোগত কারণে পিছিয়ে পড়ছি।


সুরজিত্ (সংগীতশিল্পী)
এখনও পর্যন্ত বাংলা সিনেমা নিয়ে যতটা কাজ করেছি, ইন্ডাস্ট্রিতে থেকে বুঝেছি, সেদিক থেকে একটা কথা বলতে পারি। যাঁরা মাঝারি প্রযোজক তাঁদের পক্ষে মাল্টিপ্লেক্সে সিনেমা চালানোটা দুরূহ ব্যাপার হয়ে যায়। যাঁরা বড় প্রযোজক, তাঁদের কথা অন্য। মাল্টিপ্লেক্স থেকে এমন একটা সময় দেওয়া হয় যখন লোক হয় না। সরকার থেকে একটা ব্যবস্থা করে সব বাংলা ছবিই সমান গুরুত্ব দিয়ে যদি চালাতে বলা হয় মাল্টিপ্লেক্সগুলোকে, তাহলে ভাল হয়। সরকারিভাবে বাংলা ছবিকে প্রমোট করা হলে, খুশি হব। সরকারি উদ্যোগে যদি বাংলা ছবির টিকিটের দামটাও মাল্টিপ্লেক্সে একটু কমানো হয়, ভাল হয়। সেই সরকারি ‘পুশ’টা চাই।

 
শ্রীকান্ত আচার্য (সংগীতশিল্পী)
প্রথমত, এই দলটা ভয়ঙ্করভাবে মমতা বন্দ্যোপাধ্যায়-কেন্দ্রিক হয়ে রয়েছে। দলের মধ্যে আরও ভাল নেতা তৈরি হওয়া দরকার, যাঁদের দেখে মানুষ ভরসা পাবেন। পরের বার নির্বাচনের আগে মমতাকে যেন না বলতে হয়, যে সব আসনের জন্য আমাকেই ভোট দিন! দ্বিতীয়ত, চারপাশে মাত্রাছাড়া হিংসা দেখছি আমরা। সব দল মিলে এই হিংসা নির্মূল করতে হবে। তৃতীয়ত, মানুষের কাজ চাই। অযোগ্যদের বদলে যেন যোগ্য লোকেরা কাজ পান। এটাও বলব, কলকাতার রাস্তাঘাট বা পরিকাঠামোর যে উন্নতি আমরা গত পাঁচ বছরে দেখেছি, আগে কিন্তু সেটা দেখিনি। আমার আশা, কাজের গতি অব্যাহত থাকবে। গত পাঁচ বছরে স্টুডিওগুলোর কাজের পরিবেশ বা পরিকাঠামোগত উন্নতির জন্যও সরকার কাজ করেছে বলে আমার ধারণা। কিছু দুঃস্থ শিল্পীর পাশেও যে দাঁড়িয়েছে, তা আমি নিজেই জানি। তবে বিভিন্ন জেলায় যে কমিউনিটি অডিটোরিয়াম রয়েছে, সেগুলোর আরও উন্নতি হওয়া দরকার। তাহলে জেলার শিল্পীরা নিজেদের কাজের চর্চার একটা জায়গা পাবেন। সে ব্যাপারেও সরকার উদ্যোগ নিয়েছে কিছু ক্ষেত্রে। তবে আরেকটু উচ্চস্তরে বিষয়টাকে নিয়ে গেলে ভাল।

 
টোটা রায়চৌধুরী (অভিনেতা)
মমতা বন্দ্যোপাধ্যায়ের সরকার যে শিল্পমুখী সরকার, তা নিয়ে কোনও সন্দেহ নেই! এই সরকারের আমলে শিল্পীরা সম্মান পেয়েছেন। বাংলা ফিল্ম ইন্ডাস্ট্রির অবস্থা এই মুহূর্তে একেবারেই ভাল নয়। তাই যে সব নতুন প্রযোজকেরা ইন্ডাস্ট্রিতে আসছেন, তাঁদের যদি সরকারের তরফে একটু বাড়তি সুবিধা দেওয়া হয়, আখেরে ইন্ডাস্ট্রিরই ভাল হবে! বিনোদন কর মকুব বা এই ধরনের কিছু ব্যবস্থা নেওয়া যেতে পারে। আর ফেডারেশনের প্রসঙ্গে মাননীয় মুখ্যমন্ত্রী মমতা বন্দ্যোপাধ্যায়কে একটাই কথা বলতে চাই, একটু দেখুন প্লিজ! না হলে নতুন প্রযোজকেরা আসবেন না। ইন্ডাস্ট্রির এই খারাপ সময়ে আমাদের একজোট হয়ে লড়াই করতে হবে। তা সে ফেডারেশন হোক, আর্টিস্টস্‌ ফোরাম কিংবা ইম্পা (ইন্টার্ন ইন্ডিয়া মোশন পিকচার্স অ্যাসোসিয়েশন)। নিজেদের মধ্যেই যদি যুদ্ধ করি, তাহলে ইন্ডাস্ট্রির 
ঝাঁপ বন্ধ হতে বেশি সময় লাগবে না!


তনুশ্রী চক্রবর্তী (অভিনেত্রী)
দিদি কিন্তু ইতিমধ্যেই টলিউডের জন্য অনেক কিছু করেছেন। উনি আমাদের কাছে পরিবারের মতো। আমাদের যা কিছু প্রয়োজন সবই মাথায় রাখেন। আমাদের এখানে হল’এর সমস্যা রয়েছে। ভাল হল’এর অভাব। সিঙ্গল স্ক্রিন বন্ধ হয়ে যাচ্ছে। এই সমস্যাগুলোর সমাধান প্রয়োজন। আমি নিশ্চিত, দিদি জানেন এই ব্যাপারগুলো। স্টুডিও সংস্কারের কাজও উনি করেছেন। কিছু স্টুডিওতে পরিকাঠামোগত সমস্যা রয়েছে। এসি ফ্লোর খুব কম। আমি ‘মহানায়ক’এ কাজ করছি। ওখানে আলাদা করে এসি এনে লাগাতে হয়েছে। ফ্লোরগুলোয় যদি সেন্ট্রালি এসি করে দেওয়া যায়, তাহলে শিল্পীদের খুব সুবিধে হয়।